Nuwe burgemeester vir Nelson MandelabaaiRetief Odendaal tydens sy verkiesing as burgemeester. (Foto: Twitter) Minder as ’n jaar nadat die ANC beheer oor Nelson Mandelabaai in die Oos-Kaap geneem het, is dié metro weer in DA-hande. Die DA se Retief Odendaal is Donderdag tot burgemeester van die Nelson Mandelabaai-metro verkies nadat die ANC se Eugene Johnson deur die DA en koalisievennote uitgestem is. Dit beteken dat die ANC nou slegs in twee van die land se grootste metropole aan bewind is: Mangaung (Vrystaat) en Buffalo City (Oos-Kaap). News24 berig die ACDP het Woensdag ’n mosie van wantroue teen Johnson ingedien voordat verskeie opposisiepartye, waaronder die VF Plus, UDM en die African Independent Congress, hul steun vir die mosie gegee het. Andrew Whitfield, die DA se provinsiale voorsitter in die Oos-Kaap, sê die meerderheid van die opposisiepartye het tydens ’n raadsitting gestem “om die inwoners van die metro van die korrupsie en wanbestuur van die ANC te red”. Slegs die EFF het ten gunste van die ANC gestem. Volgens Whitfield is Nelson Mandelabaai nou in veiliger hande. Odendaal is in 2009 vir die eerste keer tot raadslid verkies voor hy tussen 2014 en 2016 as leier van die DA-koukus gedien het. Odendaal het vanaf 2016 tot 2018 as lid van die burgemeesterskomitee (MMK) vir begroting en tesourie gedien. Volgens Whitfield het die metro in hierdie tyd uit die rooi tot ’n surplus van R2 miljard verbeter en ’n AAA-kredietgradering ontvang. Odendaal het volgens Whitfield ’n sleutelrol daarin gespeel. ’n Bittere leierskaptwis tussen die DA en ANC woed reeds etlike jare in dié munisipaliteit, met die DA wat die laaste keer in Desember 2020 die leisels by die ANC oorgeneem het. Maroela Media het vroeër berig Johnson is in November verlede jaar tydens ’n naelbytstryd tussen die ANC en die DA tot burgemeester verkies. Johnson het haar teenstander in daardie stadium – Nqaba Bhanga, DA-leier in die Oos-Kaap – met slegs een stem geklop. ????️ [JUST IN] The DA's Retief Odendaal has been elected as the new Executive Mayor of Nelson Mandela Bay.#NMBcouncil pic.twitter.com/68XVkup3jy — Democratic Alliance (@Our_DA) September 22, 2022